Oceňovanie dobrovoľníkov v Košickom kraji

Skupiny

**Údaje o nominovanom**

*Združenie rodičov a priateľov diabetických detí*

*J.Wolkera 31/14, 052 05 Spišská Nová Ves*

*Telefón: 0905 331892*

*Mail:spisiacik@spisiacik.sk*

*Rok narodenia: 2002*

**Popis práce dobrovoľníka:**

Spišiačikmi sa nazývajú členovia Združenia rodičov a priateľov diabetických detí podľa ich prvého internetového časopisu v slovenčine, ktorý sa venuje problematike diabetu. Spišiakom rozhodne hanbu nerobíme! Nie sme napojený na štátny rozpočet, nemáme žiadny majetok (ani telefón či PC) a predsa už 15 rokov šírime pozitívny prístup ku chorobe s názvom Diabetes Mellitus 1.typu.

Nemali sme nikdy žiadneho zamestnanca a všetku činnosť v prospech Združenia vykonávajú jeho členovia a kamaráti bez nároku na mzdu, či odmenu. A to je aj tajomstvo našej existencie!

Aktuálne **vďaka projektu Dia šlabikár prakticky každý nový (a nielen) detský diabetik na Slovensku čerpá základné informácie práve z edukačného materiálu**, ktorý sme vydali vo vlastnej réžii a je všetkým k dispozícii bezplatne aj vo forme e-book. Dali sme si záväzok, že všetky deti na Slovensku, ktorým zistia Diabetes mellitus 1. typu dostanú od nás zadarmo knihu Dia šlabikár hneď po záchyte ochorenia, najlepšie priamo v nemocnici. Projekt je jedinečný nielen u nás, ale aj v Európe. Štatistiky nepustia.. Do roku 2020 poskytneme pomoc ešte mnohým rodinám, kde ani netušia, že ich dieťa ochorie, alebo sa ešte ani nenarodilo.

**Knihu Dia šlabikár a Dia šlabikár 2 nedovolíme predávať**, na jej vydanie sme získali prostriedky od zahraničných farmako firiem. Naše sladké deti chodia edukovať o diabete učiteľov, edukovali už aj policajtov, alebo zamestnancov ženskej väznice v Levoči. Pre nevidiacich a slabozrakých vyšla verzia knihy aj v Braillovom písme a začiatkom roku 2017 sme pokrstili aj audioknihu Dia šlabikár 2, ktorú načítali členovia nášho Združenia!

Spišiačikovia však nežijú iba problematikou diabetu. Zorganizovali aj množstvo kultúrnych a športových podujatí. Chodíme 11 rokov brigádovať aj do ZOO Spišská Nová Ves, kde máme adoptovaného dikobraza. **Dikobraz má toľko ostňov, koľko krát sa dieťa s diabetom ročne pichne ihlou pri meraní hladiny cukru v krvi, alebo pri podávaní inzulínu. Kto tomu neverí, nech ide dikobrazovi zrátať ostne!**

Každý rok na jeseň upratujeme aj chodníky a rokliny v Slovenskom raji po letnej turistickej sezóne, Aby v Slovenskom raji po nás aj niečo zostalo, rozhodli sme sa rekonštruovať studničky. Málo ľudí vie o tom, **že sme pod dohľadom odborníkov a s pomocou kamarátov vybudovali Symbolický cintorín na Kláštorisku, v srdci Slovenského raja..**

Výpočet aktivít za 15 rokov by bol dlhý. O všetkých akciách informujeme napríklad aj na [www.spisiacik.sk](http://www.spisiacik.sk) . Písali o nás v mnohých časopisoch, boli o našej činnosti mnohé reportáže v TV. No ocenenie sme žiadne nedostali. Možno teraz. Ocenenie nášho kolektívu cenou Srdce na dlani 2017 by bolo krásnym darčekom!

**Údaje o navrhovateľovi**

*Meno a priezvisko:*

*Názov organizácie:* Združenie rodičov a priateľov diabetických detí

*Pozícia v organizácii*: napríklad člen/dobrovoľník

*Adresa navrhovateľa:*

*Telefón, mail:*

**Priložte, prosím, k mailu 1-3 fotografie nominovaného, najlepšie priamo z dobrovoľníckej aktivity.**